Moord op Cradock-vrou ‘skok’(Foto: Facebook) Die polisie is steeds op soek na die moordenaar of moordenaars van ŉ vrou wat in haar huis buite Cradock in die Oos-Kaap vermoor is. Die 78-jarige Patricia Orpen se liggaam is Dinsdag in haar huis gevind. Kapt. Lariane Jonker, polisiewoordvoerder, het gesê Orpen se dogter kon haar Dinsdag nie in die hande kry nie. “Met haar aankoms op die plaas Morgenson het sy haar ma se liggaam in die slaapkamer aangetref,” het sy gesê. Jonker het nie gesê hoe Orpen vermoor is nie. Volgens die polisie is haar handsak gesteel en niemand is nog in hegtenis geneem nie. Orpen het alleen op die plaas gewoon. “Dit is ŉ geweldige skok vir die gemeenskap wat baie geheg aan mekaar is,” het Retief Odendaal, ŉ DA-leier in die streek, gesê. Odendaal sê hulle probeer nou al geruime tyd om die provinsiale polisiehoof, asook die LUR vir veiligheid in die polisie, sover te kry om uitvoering te gee aan bestaande planne en voorstelle om landelike veiligheid te prioritiseer. Volgens hom is veediefstal algemeen en was daar verskeie plaasaanvalle. “Daar is nou ŉ ekonomiese krisis en dinge gaan al hoe moeiliker raak. Ons moet landelike veiligheid prioritiseer. Toe die land toegemaak is, het die boere en die landbougemeenskap die land gedra deur voedselsekerheid te verskaf. Die minste wat die regering nou kan doen, is om na hul belange om te sien,” het Odendaal gesê. Talle ander organisasies het die afgelope ruk ook gevra dat landelike veiligheidstrukture toegelaat word om tydens die staat van landwye afsondering hul misdaadvoorkomingspogings in samewerking met die polisie te hervat. Dit word tans nie toegelaat nie. Die landbougemeenskap sê terwyl die regering voete sleep, is die boerderygemeenskap aan sy eie lot oorgelaat. Boere ly groot verliese weens ŉ drastiese toename in produk- en veediefstal, asook die onwettige slagting van vee en plundery op plase.